钦定古今图书集成/明伦汇编/官常典/第749卷 > 祝万龄 窦光仪 徐方敬 徐芳声 朱谊
## 钦定古今图书集成/明伦汇编/官常典/第749卷 > 祝万龄 窦光仪 徐方敬 徐芳声 朱谊

按《明外史忠义传》：“万龄，咸宁人。父世乔，有至行，以父
远游，久不归。年十五，即独身访求，历数千里，屡濒死，
卒得之。后由选贡生为南康通判，以清慎著。万龄从
乡人冯从吾游，举万历四十四年进士，累官保定知
府。天启六年，魏忠贤尽毁天下书院，万龄叹息。逆党
李鲁生劾万龄倡讹言，谓天变地震，物怪人妖，悉由
毁书院所致，非圣诬天宝甚。”万龄遂落职闲住。崇祯
初，用荐起黄州知府。集诸生于定惠书院，迪以圣学。
诸生悦之，称关西夫子。居三年，迁河南副使，监军。磁
州辉县之北，与山西陵川之南，有村曰水峪。回贼窃
据数十年，大为民患。万龄与山西监司王肇生合兵
击，六战，焚其巢三百馀，贼遂平。录功，加右参政。流贼
自山西入河，北，掠新乡。万龄邀击之，贼走陵川。已，复
大至。坐失事削籍归。汤开远讼其冤，不纳。久之，廷臣
交荐，部议将起用，未及而西安陷。万龄深衣大带，趋
至关中书院，哭拜先圣，投缳死。怀庆通判咸宁窦光
仪，仪封知县长安徐方敬，芮城知县，咸宁徐芳声，举
人宗室朱谊皆里居。城破，皆投水死。